31992R3688
L 374/12
JURNALUL OFÍCIAL AL UNIUNII EUROPENE
REGULAMENTUL (CEE) NR. 3688/92 AL COMISIEI
din 21 decembrie 1992
de adaptare la progresul tehnic a Regulamentului (CEE) nr. 3821/85 al Consiliului privind aparatura de înregistrare în domeniul transporturilor rutiere
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 3821/85 al Consiliului din 20 decembrie 1985 privind aparatura de înregistrare în domeniul transporturilor rutiere (1), modificat ultima dată de Regulamentul (CEE) nr. 3572/90 (2), în special articolele 17 și 18,
întrucât trebuie eliminată orice posibilitate de fraudă prin utilizarea aparaturii de înregistrare electronice în transporturile rutiere;
întrucât, în stadiul actual al tehnicii și prin experiența acumulată în acest domeniu, este posibilă protejarea cablurilor de legătură ale aparaturii de emițătorul de impulsuri pentru a le face inviolabile;
întrucât, având în vedere durata de viață a aparaturilor de înregistrare existente, trebuie aplicată această nouă tehnică la normele comune de construcție și instalare aplicabile aparaturilor de înregistrare electronice;
întrucât este necesară ruperea sigiliului aparaturii de înregistrare din dotarea vehiculului în vederea instalării unui dispozitiv de limitare a vitezei; întrucât o asemenea intervenție nu este autorizată prin regulament decât în caz de urgență; întrucât trebuie să se modifice regulamentul în consecință;
întrucât dispozițiile prezentului regulament sunt conforme cu opinia Comitetului pentru adaptarea la progresul tehnic a Regulamentului (CEE) nr. 3821/85,
ADOPTĂ PREZENTUL REGULAMENT:
Articolul 1
Regulamentul (CEE) nr. 3821/85 se modifică după cum urmează:
1.
la articolul 12 se inserează următorul alineat (5):
„(5) Orice sigiliu poate fi îndepărtat de către instalatorii sau atelierele acreditate de autoritățile competente în conformitate cu dispozițiile alineatului (1) din prezentul articol, sau în cazurile descrise în anexa I capitolul V alineatul (4) din prezentul regulament.”;
2.
la anexa I capitolul V alineatul (4) se inserează litera (g) cu următorul text:
„(g)
orice strat protector pentru accesul la dispozitivele de adaptare a constantei aparaturii de înregistrare la coeficientul caracteristic vehiculului.”
La finalul alineatului (4), teza „doar sigiliile de legătură prevăzute la literele (b), (c) și (e) pot fi îndepărtate în caz de urgență” se modifică după cum urmează:
„Sigiliile prevăzute la literele (b), (c) și (e) pot fi îndepărtate:
-
în cazuri de urgență;
-
pentru a instala, a regla sau repara un dispozitiv limitator de viteză sau un alt dispozitiv care contribuie la siguranța rutieră,
cu condiția ca aparatura de înregistrare să funcționeze în continuare, într-un mod fiabil și corect și să fie sigilat din nou de către un instalator sau un atelier acreditat imediat după instalarea unui dispozitiv limitator de viteză sau a unui alt dispozitiv care contribuie la siguranța rutieră, sau în termen de șapte zile în alte cazuri.”;
3.
la anexa I capitolul V se inserează următoarea dispoziție 5:
„5.
Cablurile de legătură între aparatura de înregistrare și emițătorul de impulsuri trebuie protejate printr-un tub continuu din oțel inoxidabil acoperit cu un înveliș de plastic, cu racordări sertizate.”.
Articolul 2
De la 1 ianuarie 1994, statele membre refuză omologarea CEE pentru oricare aparatură de înregistrare care nu respectă dispozițiile Regulamentului (CEE) nr. 3821/85, modificat prin prezentul regulament.
Articolul 3
De la 1 ianuarie 1996, aparatura de înregistrare instalată la bordul oricărui vehicul nou dat în exploatare prima dată trebuie să se conformeze Regulamentului (CEE) nr. 3821/85, astfel cum a fost modificat prin prezentul regulament.
Articolul 4
Prezentul regulament intră în vigoare în ziua publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 decembrie 1992.